ការសម្ភាសន៍របស់អ៊ុំស្រី យ៉ន អេង

ធ្វើឡើងនៅភូមិផ្នត់ដំរីខាងត្បូង ឃុំដំរិល ស្រុកអូររាំងឪ ខេត្តត្បូងឃ្មុំ

ធ្វើឡើងនៅថ្ងៃទី០២ ខែ០៦ ឆ្នាំ២០១៨

ក៖ អ្នកសំភាសន៍ឈ្មោះ គង់ ចាន់ណាក់ ខ៖ អ្នកដែលត្រូវបានគេសំភាសន៍ឈ្មោះ យ៉ន អេង

ការសម្ភាសន៍ជីវប្រវត្តិសង្ខេបរបស់ឈ្មោះ យ៉ន អេង

ក៖ ហើយអញ្ចឹងអ៊ុំស្រី ដំបូងសូមជំរាបសួរអ៊ុំស្រី ខ្ញុំបាទឈ្មោះ គង់ ចាន់ណាក់ ហើយខ្ញុំមកពី គម្រោងជីវប្រវត្តផ្ទាល់ខ្លួនរបស់ប្រជាជនកម្ពុជា ហើយគម្រោងមួយនឹងធ្វើឡើងដោយសាកលវិទ្យា ល័យមួយនៅសហរដ្ឋអាមេរិចណាអ៊ុំ ដែលមានឈ្មោះថាសាកលវិទ្យាល័យ ប៊ី វ៉ាយ យ៉ូ ដោយសារ សាកលវិទ្យាល័យគាត់មានគោលបំណងចង់ជួយថែរក្សាប្រវត្តិរបស់ប្រជាជនខ្មែរទុកដើម្បីអោយ កូនចៅជំនាន់ក្រោយរបស់យើងចងចាំហើយនឹងរៀនសូត្រពីខ្សែជីវិតរបស់យើង។ ហើយសំរាប់ការ សម្ភាសន៍នេះយើងធ្វើឡើងនៅភូមិផ្នត់ដំរីខាងត្បូង ឃុំដំរិល ស្រុកអូររាំងឪ ខេត្តត្បូងឃ្មុំ។ ហើយការ សំភាសន៍នេះយើងធ្វើនៅថ្ងៃទី០៥ ខែ០៦ ឆ្នាំ២០១៨។ ហើយអញ្ចឹងជាដំបូងខ្ញុំសូមសួរអ៊ុំស្រីថា តើអ៊ុំស្រីមានឈ្មោះអ្វីដែរ អ៊ុំស្រី?

ខ៖ ខ្ញុំឈ្មោះ យ៉ន អេង។

ក៖ យ៉ន​ អេង! ហើយអញ្ចឹង សំរាប់អ៊ុំស្រី តើអ៊ុំសី្រមានឈ្មោះដែលគេហៅខាងក្រៅផ្សេងទេ អ៊ុំស្រី?

ខ៖ អត់មានទេ មានតែឈ្មោះនឹងតែម្តង។

ក៖ មានតែឈ្មោះនឹងតែម្តង! ហើយអញ្ចឹងសំរាប់អ៊ុំស្រីកាលនៅក្មេងៗណា តើគេហៅឈ្មោះអ៊ុំស្រី ថាម៉េចដែរ អ៊ុំស្រី?

ខ៖ គេហៅឈ្មោះអេង។

ក៖ គេហៅឈ្មោះអេងដដែល ចឹងគេអត់មានហៅឈ្មោះថា ស្រីតូច ស្រីធំអីចឹងទេណ៎! ហ្នឹងហើយ ដោយសារអ្នកខ្លះចឹង គេហៅស្រីតូច ស្រីធំ ហៅផ្សេងពីឈ្មោះយើងចឹងទៅ។ ហើយមកដល់សព្វ ថ្ងៃនេះ អ៊ុំស្រីមានអាយុប៉ុន្មានឆ្នាំហើយ អ៊ុំស្រី?

ខ៖ សព្វថ្ងៃនេះខ្ញុំមានអាយុចិតសិបពីរឆ្នាំ។

ក៖ បាទ បាទ!! ហើយអញ្ចឹង តើអ៊ុំស្រីនៅចាំទេថា អ៊ុំស្រីបានកើតនៅពេលណាដែរ អ៊ុំស្រី?

ខ៖ អត់ចាំទេ ក្មួយអើយ មិនដឹងជាកើតឆ្នាំណា ខែណា។

ក៖ អ៊ុំស្រីអាយុចិតសិបពីរឆ្នាំ ហើយអញ្ចឹងអ៊ុំស្រីកើតប្រហែលជាឆ្នាំមួយពាន់ប្រាំបួនរយសែសិប ប្រាំមួយ ព្រោះអីអ៊ុំស្រីអាយុចិតសិបពីរឆ្នាំ។ ហើយអញ្ចឹង សំរាប់ឆ្នាំខ្មែរ អ៊ុំស្រីនៅចាំទេថាអ៊ុំស្រី បានកើតឆ្នាំណាដែរ? ឆ្នាំខ្មែរយើងដូចជា ជូត ឆ្លូវ ខាល ថោះ រោង ម្សាញ់ អ៊ុំស្រីឆ្នាំអីដែរ?

ខ៖​ ខ្ញុំកើតឆ្នាំកុរ។

ក៖ អូ! អ៊ុំស្រីកើតឆ្នាំកុរ។ ហើយអញ្ចឹង តើអ៊ុំស្រីបានកើតនៅខេត្តណាដែរ អ៊ុំស្រី?

ខ៖ ខ្ញុំកើតនៅនឹងតែម្តង។

ក៖ ហើយអញ្ចឹង តើអ៊ុំស្រីអាចជួយប្រាប់ឈ្មោះភូមិ ឃុំ ស្រុក ដែលអ៊ុំស្រីបានកើតផងបានទេ?

ខ៖ ភូមិផ្នត់ដំរីខាងត្បូង ឃុំដំរិល ស្រុកអូររាំងឪ ខេត្តត្បូងឃ្មុំ។

ក៖ ហើយអញ្ចឹងសំរាប់អ៊ុំស្រី តើអ៊ុំស្រីមានបងប្អូនចំនួនប៉ុន្មាននាក់ដែរ អ៊ុំស្រី?

ខ៖ បងប្អូនខ្ញុំទៅទ័ពស្លាប់អស់ហើយនៅសល់តែបីនាក់ទេ។

ក៖ ហើយអញ្ចឹងបើសិនជារាប់ទាំងអ្នកដែលស្លាប់ទៀត តើបងប្អូនរបស់អ៊ុំស្រីមានចំនួនប៉ុន្មាននាក់?

ខ៖ ទាំងអស់មានប្រាំមួយនាក់។

ក​៖ អូ! ទាំងអស់មានប្រាំមួយនាក់! ហើយអញ្ចឹង តើបងប្អូនរបស់អ៊ុំស្រីមានប្រុសប៉ុន្មាននាក់ ហើយស្រីប៉ុន្មាននាក់ដែរ អ៊ុំស្រី?

ខ៖ មានប្រុសពីរនាក់ ហើយស្រីបួននាក់។

ក៖ ហើយអញ្ចឹត អ៊ុំស្រីនៅចាំឈ្មោះរបស់បងប្អូនរបស់អ៊ុំស្រីទាំងអស់ទេ?

ខ៖ នៅចាំទាំងអស់។

ក៖ ហើយអញ្ចឹង បងប្អូនរបស់អ៊ុំស្រីមានឈ្មោះអ្វីខ្លះដែរ អ៊ុំស្រី?

ខ៖ បងបង្អស់ឈ្មោះ យឿន ហើយមកបងស្រីទីពីរឈ្មោះអឿន ហើយមកទីបីឈ្មោះ អង ហើយមកទីបួនឈ្មោះអេង ហើយមកទីប្រាំឈ្មោះ ភៀង ហើយមកទីប្រាំមួយឈ្មោះ ច្រឹង។

ក៖ ហើយអញ្ចឹង តើអ៊ុំស្រីជាកូនទីប៉ុន្មានដែរ អ៊ុំស្រី?

ខ៖ ខ្ញុំជាកូនទីបួន។

ក៖ អ៊ុំស្រីជាកូនទីបួន! អូ! អរគុណច្រើន។ ហើយអញ្ចឹង បងប្អូនប្រុសរបស់អ៊ុំស្រីបានស្លាប់អស់បីនាក់មែនទេ អ៊ុំស្រី?

ខ៖ ចា៎! ស្លាប់អស់បីនាក់ ទៅទ័ព។

ក៖ អូ! ស្លាប់អស់បីនាក់ពេលទៅធ្វើជាទ័ព។

ខ៖ ពួកគាត់ស្លាប់តាំងពីជំនាន់ប្រជាជាតិមកម្លេះ។

ក៖ ហើយអញ្ចឹង គាត់ស្លាប់ដោយសារគាត់ត្រូវគ្រាប់ ឬក៏ស្លាប់ដោយសារជម្ងឺ ឬក៏ដោយសារអ្វីដែរ?

ខ៖ ស្លាប់ពេលធ្វើទ័ពតែម្តង មិនដឹងថាស្លាប់ដោយសារអីទេ ខ្ញុំនៅទីនេះមិនដឹងដែរ មកអង្គការ (អង្គការមានន័យថា ពួកពលពត)គេធ្វើបុណ្យអោយ ខ្ញុំមិនដែរ។

ក៖ ក្នុងសម័យសង្រ្គាមមែនទេ អ៊ុំស្រី?

ខ៖ ចា៎! សម័យសង្រ្គាម។

ក៖ សង្រ្គាមណា សង្រ្គាមពលពត ឬមួយសង្រ្គាមលន់ណុល?

ខ៖ សង្រ្គាមលន់ណុល។

ក៖ អូ! សង្រ្គាមលន់ណុលមុនពលពតទៀត មែនទេអ៊ុំស្រី?

ខ៖ ពីប្រជាជាតិមក ខ្ញុំមិនសូវដឹងដែរនឹង។

ក៖ ហើយអញ្ចឹង សំរាប់បងប្អូនរបស់អ៊ុំស្រីទាំងបីនាក់ដែលនៅរស់នឹង សព្វថ្ងៃនេះពួកគាត់រស់នៅកន្លែងណាដែរ អ៊ុំស្រី?

ខ៖ ផ្ទះខាងកើតខ្ញុំមួយ ហើយនៅនឹងផ្ទះខ្ញុំមួយ ហើយនឹងផ្ទះបងខ្ញុំមួយ។

ក៖ អូ! នៅជាប់គ្នាៗនៅភូមិជាមួយគ្នាទាំងអស់តែម្តងអ៊ុំស្រី។ ហើយអញ្ចឹងសំរាប់សព្វថ្ងៃនេះ តើពួកគាត់ទាំងអស់គ្នាធ្វើការអ្វីដែរ អ៊ុំស្រី?

ខ៖ អើយ! ធ្វើរបររកស៊ីបន្តិចបន្តួចធ្វើស្រែនឹងអាវ៉ាអើយ (អាវ៉ាអើយមានន័យថាក្មួយ) មានធ្វើអីទេ ធ្វើតែស្រែមួយមុខនឹង។

ក៖ មានតែធ្វើស្រែទេ​អ៊ុំស្រី។

ខ៖ ធ្វើស្រែគ្រាន់តែបានមួយហូបៗមិនដែលបានលក់ចាយនឹងគេទេដីតិចតួច។

ក៖ សឹងតែថាមិនចង់គ្រាន់ផងមែនទេអ៊ុំស្រី?

ខ៖ សឹងតែថាមិនចង់គ្រាន់ផង តែចេះតែត្រដាប់ត្រដួសទៅមុខទៅ។

ក៖ ហ្នឹងហើយ! ហើយអញ្ចឹង តើអ៊ុំស្រីធ្លាប់មានអនុស្សាវរីយ៍អ្វីល្អៗជាមួយបងប្អូនទេ ដូចជា ធ្វើអីជុំគ្នាចឹងណា ធ្លាប់មានទេ?

ខ៖ ធ្លាប់មានដែរនឹងណា។

ក៖ ធ្វើអីដែរ​ អ៊ុំស្រី?

ខ៖ ធ្វើស្រែអីនឹងណា។

ក៖ ធ្វើជុំគ្នាចឹងទៅណ៎អ៊ុំស្រី!

ខ៖ ជុំគ្នាទៅ មានបងមានប្អូនជួយគ្នាទៅ ស្ទូងស្រូវនឹង។

ក៖ ហើយអញ្ចឹង តើម្តាយរបស់អ៊ុំស្រីគាត់មានឈ្មោះអ្វីដែរអ៊ុំស្រី?

ខ៖ ម្តាយរបស់ខ្ញុំគាត់ឈ្មោះឡុង អ៊ឹម។

ក៖ ឡុង អ៊ឹម! ហើយអញ្ចឹង សព្វថ្ងៃនេះគាត់រស់នៅ ឬមួយគាត់បានស្លាប់ហើយ អ៊ុំស្រី?

ខ៖ គាត់ស្លាប់តាំងពីជំនាន់ពលពត​ មកដល់ផ្ទះគាត់ស្លាប់តែម្តង។

ក៖ អញ្ចឹង ពេលចប់ពលពតហើយបានគាត់ស្លាប់​ ឬមួយពេលនៅក្នុងជំនាន់ពលពត?

ខ៖ ត្រឡប់មកវិញ មកដល់ផ្ទះគាត់ស្លាប់តែម្តង។

ក៖ អូ! ចឹងរំដោះរួចហើយ មែនទេអ៊ុំស្រី?

ខ៖ ហ្នឹងហើយ រំដោះមកដល់ផ្ទះហើយ។

ក៖ ហើយអញ្ចឹង តើគាត់ស្លាប់ដោយសារជម្ងឺ ឬមួយដោយសារអ្វីដែរ អ៊ុំស្រី?

ខ៖ ស្លាប់ដោយសារជម្ងឺ គាត់ដើរយ៉ាប់គាត់ចាស់ហើយ គាត់ដើរដល់ស្រុកគេត្រឡប់មកវិញអន់ ហើយស្លាប់តែម្តង។

ក៖ អូ! អញ្ចឹងគាត់ស្លាប់ប្រហែលជាឆ្នាំចិតសិបប្រាំបួន។ ហើយអញ្ចឹង ពេលដែលម្តាយរបស់អ៊ុំស្រីគាត់ស្លាប់នឹង តើគាត់មានអាយុប៉ុន្មានឆ្នាំហើយអ៊ុំស្រី?

ខ៖ មិនដឹងជាអាយុប៉ុន្មានទេអាវ៉ាអើយ ខ្ញុំមិនសូវដឹងទេកាលគាត់ស្លាប់នឹង។

ក៖ ហើយអញ្ចឹង ម្តាយរបស់អ៊ុំស្រីគាត់កើតនៅកន្លែងណាដែរ អ៊ុំស្រី?

ខ៖ ម្តាយរបស់ខ្ញុំគាត់កើតនៅស្រុកនឹងតែម្តងនឹងណា។

ក៖ អូ! គាត់កើតនៅភូមិផ្នត់ដំរីខាងត្បូងនឹង។

ខ៖ គាត់កើតនៅនឹងស្រុកនឹងតែម្តង ខ្ញុំកើតមកនៅក្នុងស្រុកនឹងដែរ គ្មានទៅនៅឯណាទេ។

ក៖ ហើយអញ្ចឹង ដល់ពេលម្តាយរបស់អ៊ុំស្រីគាត់ស្លាប់ក៏គាត់ស្លាប់នៅស្រុកនឹងដែរមែនទេ?

ខ៖ ហ្នឹងហើយ! គាត់ស្លាប់នៅនឹងដែរ។

ក៖ ហើយអញ្ចឹង នៅពេលដែលមា្តយរបស់អ៊ុំស្រីគាត់ស្លាប់ តើអ៊ុំស្រីប្រហែលជាអាយុប៉ុន្មានឆ្នាំហើយ?

ខ៖ ពេលគាត់ស្លាប់មកពីកៀរវិញអាយុប៉ុន្មានទេ ប្រហែលជាសាម ឬមួយម្ភៃជាង ខ្ញុំមិនចាំមិនអីទេកាលនឹង​ វេទនានឹងរត់ ហើយកាលនឹងខ្ញុំពោះធំរត់ទៅដល់ស្រុកគេពិបាកវេទនាចង់ស្លាប់ហើយ នឹង។

ក៖ ហើយអញ្ចឹង កាលដែលម្តាយរបស់អ៊ុំស្រីនៅរស់ តើគាត់ប្រកបមុខរបរអ្វីដែរ អ៊ុំស្រី?

ខ៖ ម្តាយរបស់ខ្ញុំគាត់ធ្វើស្រែនឹង ហើយដល់ងាប់ក្របីគោអស់ទៅ គាត់ទៅនៅគីឡូឯណោះ(គីឡូមានន័យភូមិនៅក្នុងចំការកៅស៊ូ) ទៅជៀរជ័រចាស់ៗនឹងនៅគីឡូ ពេលដែលគាត់ឈប់ជៀរជ័រ គាត់ត្រឡប់មកនៅស្រុកវិញ។

ក៖ ហើយអញ្ចឹង កាលគាត់នៅរស់ តើគាត់មានចរិតលក្ខណៈដូចម្តេចដែរអ៊ុំស្រី?

ខ៖ ម្តាយរបស់ខ្ញុំស្លូតណាស់ គាត់ស្លូតមិនកាចទេម្តាយរបស់ខ្ញុំ ពេលគៀរទៅស្រុកគេកាលជំនាន់ពលពតលីស្ពាយចៅទៅមករហូតដល់តែឈឺស្លាប់ គាត់មិនដែលរអ៊ូមួយម៉ាត់ទេ រត់ទៅបែកពីឪពុកខ្ញុំទៅ ប្តីរបស់គាត់នឹងទៅផ្សេងទៅ ហើយខ្ញុំពីរនាក់គាត់នឹងផ្សេងទៅ ព្រោះអីខ្ញុំក្មេងពោះធំ ហើយគេយកអោយដេកពេទ្យកំពង់ចាម គេអត់អោយទៅជាមួយគេទេ ហើយឪពុកខ្ញុំគេជំលៀសទៅមុនទៅ ហើយចោលខ្ញុំនៅដេកពេទ្យកំពង់ចាមទៅ ហើយខ្ញុំមើលទៅមិនស្រួលព្រោះអ្នកនៅក្នុងមន្ទីរពេទ្យគេចេះតែប្រាប់ថា យាយឯងមិនបាច់នៅទេព្រោះអីមន្ទីរពេទ្យនឹងបានមើលតែជម្ងឺតំបន់សែមួយ សែពីរ សែបីខាងណានោះទេ ខាងតំបន់យាយឯងគេមិនមើលទេ យាយឯងចេញទៅក្រែងគេយកយាយឯងទៅសំលាប់ចោល ពេលខ្ញុំលឺចឹងខ្ញុំក្រោកឡើងហើយនាំម្តាយរបស់ខ្ញុំចេញទៅរហូតដល់ស្រុកគេនឹងណា មានបាននៅណាអាវ៉ាអើយ ទៅដល់ស្រុកគេស្រុកឯងពោះធំប៉ុនកញ្ជើរ វាពិបាកចង់ងាប់ហើយ។

ក៖ ហើយអញ្ចឹងសំរាប់ឪពុករបស់អ៊ុំស្រី តើគាត់មានឈ្មោះអ្វីដែរ អ៊ុំស្រី?

ខ៖ ឪពុករបស់ខ្ញុំគាត់ឈ្មោះសែម យ៉ន។

ក៖ អូ! គាត់ឈ្មោះ សែម យ៉ន! ហើយអញ្ចឹង សព្វថ្ងែនេះ តើគាត់នៅរស់ ឬមួយគាត់បានស្លាប់ហើយ អ៊ុំស្រី?

ខ៖ ឪពុករបស់ខ្ញុំគាត់ស្លាប់ពីរឆ្នាំហើយ គាត់ទើបតែស្លាប់ដែរ គាត់អាយុកៅសិបប្រាំឆ្នាំ។

ក៖ អូ! គាត់បានស្លាប់អាយុកៅសិបប្រាំឆ្នាំ ហើយគាត់ទើបតែនឹងស្លាប់ទេ។ ហើយអញ្ចឹង តើឪពុករបស់អ៊ុំស្រីគាត់បានស្លាប់នៅកន្លែងណាដែរ អ៊ុំស្រី?

ខ៖ គាត់ស្លាប់នៅផ្ទះបងខ្ញុំនៅឯកើតឯណោះ ពីដើមគាត់នៅជាមួយខ្ញុំ តែគាត់ថានៅនឹងវាចង្អៀតពេក គាត់ទៅនៅជាមួយបងខ្ញុំព្រោះនៅនោះវាស្រលះ។

ក៖ អូ! អញ្ចឹងនៅក្នុងភូមិផ្នត់ដំរីយើងនឹងដែរមែនទេ អ៊ុំស្រី?

ខ៖ ហ្នឹងហើយ ផ្ទះនៅខាងកើតនឹង ភូមិជាមួយគ្នា។

ក៖ ហើយអញ្ចឹង ពេលដែលឪពុករបស់អ៊ុំស្រីបានស្លាប់ តើអ៊ុំស្រីមានអាយុប៉ុន្មានឆ្នាំហើយ អ៊ុំស្រី?

ខ៖ គាត់ទើបស្លាប់បានពីរឆ្នាំ។

ក៖ ពេលនេះអ៊ុំស្រីមានអាយុចិតសិបពីរឆ្នាំ អញ្ចឹងពេលគាត់ស្លាប់នឹងអ៊ុំស្រីប្រហែលអាយុចិតសិបឆ្នាំ។ ហើយអញ្ចឹង សំរាប់ឪពុករបស់អ៊ុំស្រី​កាលគាត់នៅរស់ តើគាត់មានចរិតលក្ខណៈម៉េចដែរ ស្លូតបូតដែរ មែនទេអ៊ុំស្រី?

ខ៖ ឪពុករបស់ខ្ញុំស្លូតណាស់ តែដល់ពេលគាត់ផឹកស្រាម្តងៗគាត់មាត់លឺ រាងកាច តែកាចមិនដែលទៅវាយនរណាទេ គាត់កាចតែក្នុងគ្រួសារកូនចៅប្រដែលប្រដៅ គាត់មិនខូចច្រឡើសបើសទៅរកស៊ីអីទេ មិនដែលទៅរករឿងគេទេ គ្រាន់តែគាតរាងមាត់លឺបន្តិច។

ក៖ ហើយអញ្ចឹង អ៊ុំស្រីធ្លាប់មានបទពិសោធន៍អ្វីល្អៗជាមួយឪពុកម្តាយទេ ឬមួយក៏អ៊ុំស្រីធ្លាប់ធ្វើ អោយគាត់សប្បាយចិត្តទេ?

ខ៖ ខ្ញុំមិនដែលធ្វើអោយទាស់ចិត្តឪពុកម្តាយរបស់ខ្ញុំទេ ឪពុកម្តាយរបស់ខ្ញុំពេលមកពីកៀរវិញ មានតែខ្ញុំទេអ្នកចិញ្ចឹមត្រដាបត្រដួសគាត់ រហូតដល់គាត់យកប្រពន្ធក្រោយនឹងក៏ខ្ញុំទៅស្តីដណ្តឹងរៀបការនៅលុយជំនាន់ពលពតចាយកាក់ៗ ខ្ញុំទៅស្តីប្រពន្ធអោយគាត់ក្រោយនឹង មើលទៅលកូនថែគាត់មិនដិតដល់ រកប្រពន្ធអោយគាត់ទៅ អោយគាត់មានយាយតាទៅស្រណុកថែប្តីប្រពន្ធគាត់ទៅ។

ក៖ ហើយអញ្ចឹង! បានន័យថាពេលដែលម្តាយរបស់អ៊ុំស្រីស្លាប់ អ៊ុំស្រីបានជួយរកប្រពន្ធមួយទៀតអោយឪពុករបស់អ៊ុំស្រីទៀតណោះ អោយគាត់មានទីពឹង។

ខ៖ ហ្នឹងហើយ! ខ្លាចគាត់ឈឺយប់ព្រលប់អីទៅកូនថែមិនដិតដល់ប្រពន្ធថែរក្សាបានដិតដល់ជាង ហើយរកនឹងក៏ត្រូវដែរ​ យាយនឹងគាត់ដិតដល់ថែរក្សាគាត់ណាស់។

ក៖ ខ្ញុំចឹងដែលនឹងអ៊ុំស្រី ឪពុកខ្ញុំមុនដំបូងគាត់មានប្រពន្ធមួយ ហើយបន្ទាប់មកគាត់យកម្តាយរបស់ខ្ញុំទើបគាត់បានខ្ញុំ ហើយដោយសារម្តាយរបស់ខ្ញុំគាត់ស្លាប់ទៅ ឥឡូវឪពុករបស់ខ្ញុំគាត់យកប្រពន្ធមួយទៀត ហើយខ្ញុំក៏មិនទំទាស់អីដែរ ព្រោះអីយើងមិនសូវបានថែទាំគាត់ផងនឹង។

ខ៖ ​​​ពីដើមគាត់នៅជាមួយខ្ញុំ យើងថែទាំគាត់មិនដិតដល់ ដល់ពេលគាត់មានប្រពន្ធគាត់ថែគ្នាទៅ។

ក៖ ហើយអញ្ចឹង តើអ៊ុំស្រីមាននៅចាំឈ្មោះជីដូនជីតាខាងម្តាយអ៊ុំស្រីទេ?

ខ៖ ជីដូនជីតាខាងម្តាយរបស់ខ្ញុំគាត់ឈ្មោះយាយអិត តាឡុង។ គាត់ស្លាប់ខ្ញុំមិនតាំងដឹងផង មិនដឹងជាគាត់ស្លាប់ចំណាស់ណាទេ តែម្តាយខ្ញុំគាត់ប្រាប់ថាម្តាយឪពុកគាត់ឈ្មោះតាឡុង យាយអិត។

ក៖ អញ្ចឹងបានន័យថាពេលដែលអ៊ុំស្រីកើតមកគាត់បានស្លាប់ហើយ អ៊ុំស្រីកើតអត់ទាន់គាត់ទេ។

ខ៖ ខ្ញុំកើតមកអត់ទាន់ពួកគាត់ទេ ពេលខ្ញុំកើតមកពួកគាត់បានស្លាប់អស់ហើយ។

ក៖ ហើយចុះជីដូនជីតាខាងឪពុកវិញ តើអ៊ុំស្រីបានស្គាល់ពួកគាត់ទេ អ៊ុំស្រី?

ខ៖ ជីដូនជីតាខាងឪពុកថីមិនស្គាល់ គាត់ឈ្មោះ យាយសួង តាសែម។

ក៖ អូ! គាត់ឈ្មោះ យាយសួង តាសែម! ហើយអញ្ចឹង តើអ៊ុំស្រីបានទាន់រស់នៅជាមួយគាត់ទេ?

ខ៖ រស់នៅជាមួយគាត់ គាត់ស្លាប់យូរហើយតែខ្ញុំបានទាន់គាត់ដែរតើតាហើយនឹងយាយឪខ្ញុំនឹងណា ហ្នឹងហើយទាន់គាត់ស្លាប់ដែរតើ។

ក៖ ហើយអញ្ចឹង យាយតាខាងឪពុករបស់អ៊ុំស្រីគាត់បានស្លាប់ពេលណាដែរ អ៊ុំស្រី?

ខ៖ គាត់ស្លាប់យូរដែលហើយ មិនដឹងជាស្លាប់ពេលណាទេខ្ញុំមិនសូវចាំទេ ស្លាប់យូរហើយតែខ្ញុំបានកើតទាន់ពួកគាត់។

ក៖ ហើយអញ្ចឹង ពេលដែលជីដូនជីតាខាងឪពុករបស់អ៊ុំស្រីបានស្លាប់ អ៊ុំស្រីអាយុប្រហែលប៉ុន្មានឆ្នាំដែរ អ៊ុំស្រីមាននៅចាំទេ?

ខ៖ មិនដឹងទេ ពេលនោះខ្ញុំនៅប៉ុនៗនឹងណ៎ (គាត់បានចង្អុលក្មេងប្រាប់យើង ប្រហែលអាយុ៨ ឬ៩ឆ្នាំ)។

ក៖ អូ! អញ្ចឹងគាត់ស្លាប់យូរដែរហើយ អ៊ុំស្រីនៅតូចៗប្រហែលជាអាយុ៨ ឬ៩ឆ្នាំនឹង។ អញ្ចឹង ដោយសារអ៊ុំស្រីធ្លាប់នៅជាមួយជីដូនជីតាខាងឪពុកចឹង តើអ៊ុំស្រីធ្លាប់មានបទពិសោធន៍ល្អៗ ឬមួយធ្វើអ្វីដែលអោយយាយតាសប្បាយចិត្តទេអ៊ុំស្រី?

ខ៖ មានបទពិសោធន៍ធ្វើល្អៗមិនដែលធ្វើអាក្រក់ទៅរកគាត់ទេយាយ តែបើតារៀងអាក្រក់បន្តិច តាប្តីយាយនឹងណា គាត់រៀងថ្នាំងថ្នាក់តិច បានទៅវត្តបាននំចំណីមកចឹង កូនចៅខាងឪពុកខ្ញុំម្តាយខ្ញុំគាត់មិនសូវមើលទេ គាត់អោយតែកូនចៅទៅខាងគាត់ណោះផ្សេង គាត់ហៅតែគាត់ខាងកូនគាត់ មកអោយហូប ហើយកូនចៅខាងឪពុកខ្ញុំគាត់ស្អប់គាត់មិនដែលហៅទេ។

ក៖ អញ្ចឹងមានន័យថាគាត់ស្រឡាញ់ម្ខាងអត់ម្ខាង។ ហើយអញ្ចឹង សំរាប់អ៊ុំស្រីរស់នៅខេត្តនេះយូរ ហើយអ៊ុំស្រី?

ខ៖ ខ្ញុំរស់នៅខេត្តនេះយូរហើយ ខ្ញុំកើតមករស់នៅនឹងតែម្តង។

ក៖ អូ! អ៊ុំស្រីកើតមករស់នៅនឹងតែម្តង! ហើយអញ្ចឹង តើអ៊ុំស្រីមានសាច់ញាត្តិដែលរស់នៅក្រៅប្រទេសកម្ពុជាយើងទេ អ៊ុំស្រី?

ខ៖ គ្មាទេអាវ៉ាអើយ គ្មានទេ។

ក៖ ហើយអញ្ចឹង សំរាប់ស្វាមីរបស់អ៊ុំស្រីគាត់មានឈ្មោះអ្វីដែរ អ៊ុំស្រី?

ខ៖ ស្វាមីរបស់ខ្ញុំគាត់ឈ្មោះ​ សេក ជឹម តែខ្ញុំបែកគ្នាតាំងពីមកពីពលពតវិញម្លេះ ខ្ញុំបែកគ្នាខ្ញុំអត់ទៅតាមគេទេ ព្រោះអីគេយកប្រពន្ធមួយទៀត ពិបាកមកពីជំនាន់ពលពតហើយគេយកប្រពន្ធទៀត ខ្ញុំឈប់ទៅតាមរហូតដល់ឥឡូវនឹង ចិញ្ចឹមកូនបីនាក់ហើយរៀបការមានប្តីប្រពន្ធមានចៅអស់ហើយ។

ក៖ ហើយអញ្ចឹង តើអ៊ុំស្រីបានរៀបការជាមួយស្វាមីរបស់អ៊ុំស្រីនៅពេលណាដែរ អ៊ុំស្រី?

ខ៖ ខ្ញុំរៀបការយូរដែលហើយ ខ្ញុំទៅធ្វើការនៅគីឡូគេស្តីដណ្តឹងនៅនឹង។

ក៖ ហើយអញ្ចឹង ពេលដែលអ៊ុំស្រីរៀបការនឹង តើអ៊ុំស្រីមានអាយុប៉ុន្មានឆ្នាំហើយ អ៊ុំស្រី?

ខ៖ ពេលដែលខ្ញុំរៀបការនឹងអាយុប្រហែល ដប់ប្រាំពីរ ដប់ប្រាំបីឆ្នាំនឹង។

ក៖ អូ! អាយុប្រហែលដប់ប្រាំពីរ​ ដប់ប្រាំបីឆ្នាំ! ហើយអញ្ចឹងពេលដែលអ៊ុំស្រីរៀបការនឹង រៀបចំឡើងដោយខ្លួនឯង ឬមួយឪពុកម្តាយគាត់អ្នករៀបចំអោយ?

ខ៖ ឪពុកម្តាយគាត់អ្នករៀបចំអោយ អត់មានរៀបចំដោយខ្លួនឯងទេ។

ក៖ ហើយអញ្ចឹង ពេលរៀបការដែលឪពុកម្តាយរៀបចំអោយនឹង តើមានដូចជាថ្លៃជំនួនដែរឬទេ អ៊ុំស្រី?

ខ៖ មានតើ គេអោយប្រាក់បង្គាប់ប្រាក់អី ខ្ញុំទៅនៅគីឡូគេជូនតើ។

ក៖ ហើយអញ្ចឹង ពេលនឹងគេជួនប៉ុន្មានដែរ អ៊ុំស្រី?

ខ៖ កាលនឹងប្រាក់ពីដើមវាថ្លៃ កាលនឹងគេជូនមួយពាន់ក៏មិនដឹង ឬប្រាំបីរយក៏មិនដឹង។

ក៖ ប្រាំបីរយលុយខ្មែរយើងនឹង ឬអ៊ុំស្រី?

ខ៖ ហ្នឹងហើយ លុយខ្មែរយើងនឹង ព្រោះពីជំនាន់នឹងប្រាក់ថ្លៃ។

ក៖ ហើយអញ្ចឹង កាលនឹងមាសមួយជី ប្រហែលជាលុយខ្មែរប៉ុន្មានរៀលដែរអ្នកមីង?

ខ៖ កាលនឹងមានមួយជីលុយខ្មែរយើងបីពាន់រៀល ខ្ញុំទាន់ទិញមាសមួយជីបីពាន់រៀល។

ក៖ ហ្នឹងហើយ! ហើយអញ្ចឹង សំរាប់អ៊ុំស្រី ហើយនឹងប្តីរបស់អ៊ុំស្រី ជួបគ្នាដំបូងនៅពេលណាដែរអ៊ុំស្រី?

ខ៖ ជួបគ្នាដំបូងនៅពេលដែលខ្ញុំទៅគីឡូនឹងណា។

ក៖ អ៊ុំស្រីទៅធ្វើការនៅគីឡូនឹង​!

ខ៖ ខ្ញុំទៅធ្វើការជៀរជ័រនៅគីឡូសែសិបប្រាំបី ទៅជួបគ្នានៅនឹង គេស្តីដណ្តឹងការនៅនឹងម៉ង។

ក៖ ហើយអញ្ចឹង តើអ៊ុំស្រីរៀបការជាមួយប្តីអ៊ុំស្រីមានកូនចំនួនប៉ុន្មាននាក់ដែរ អ៊ុំស្រី?

ខ៖ ខ្ញុំមានកូនប្រាំនាក់ តែងាប់អស់ពីរនាក់នៅសល់តែបីនាក់ទេ។

ក៖ អូ! អញ្ចឹងអ៊ុំស្រីមានកូនប្រាំនាក់ប៉ុន្តែស្លាប់អស់ពីរនាក់ហើយ នៅសល់តែបីនាក់ទេ។ ហើយ អញ្ចឹង កូនរបស់អ៊ុំស្រីទាំងប្រាំនាក់នឹង មានស្រីប៉ុន្មាននាក់ ហើយប្រុសប៉ុន្មាននាក់ដែរ អ៊ុំស្រី?

ខ៖ កូនខ្ញុំទាំងប្រាំនាក់នឹង មានប្រុសបីនាក់​ ហើយស្រីពីរនាក់។

ក៖ អូ! មានប្រុសបីនាក់ ហើយស្រីពីរនាក់! ហើយអញ្ចឹង តើអ៊ុំស្រីមាននៅចាំឈ្មោះរបស់កូនទាំងប្រាំនាក់នឹងដែរឬទេ អ៊ុំស្រី?

ខ៖ កូនខ្ញុំនឹង ចាំឈ្មោះទាំងអស់តើ។

ក៖ ហើយអញ្ចឹង តើពួកគាត់មានឈ្មោះអ្វីខ្លះដែរ អ៊ុំស្រី?

ខ៖ បងបង្អស់ឈ្មោះជឹម ណា មកទីពីរឈ្មោះជឹម នឿន មកទីបីឈ្មោះជឹម នី ទីបួនឈ្មោះ ជឹម ណាន​ ទីប្រាំឈ្មោះឈុន ណេន។

ក៖ ហើយអញ្ចឹង កូនរបស់អ៊ុំស្រីពីរនាក់បានស្លាប់មែនទេ អ៊ុំស្រី?

ខ៖ ចា៎!

ក៖ ហើយអញ្ចឹង តើគាត់បានស្លាប់ដោយសារមូលហេតុអ្វីដែរ អ៊ុំស្រី?

ខ៖ កូនខ្ញុំជំនាន់នឹងកើតពឹសកុក អាប្រុសក្រោយនឹងកើតក្នុងជំនាន់ពលពតមើលមិនជា មិនដឹងទៅមើលឯណា ធ្លាក់ទៅដល់មហាលាភ ទៅដេកពេទ្យនៅនឹងមកវិញក៏មិនជាដែរអាវ៉ាអើយ ស្លាប់បណ្តោយទៅ។

ក៖ ហ្នឹងមួយ ហើយចុះម្នាក់ទៀតគាត់ស្លាប់ដោយសារអ្វីដែរ?

ខ៖ មួយទៀតនឹងកើតពឹសកុក។

ក៖ អូ! អញ្ចឹងគាត់កើតពឹសកុកដូចគ្នា។

ខ៖ វាលាប់។ (លាប់ មានន័យថាកើតជម្ងឺហើយមើលជា ហើយយើងញ៉ាំចំណីខុសហើយកើតម្តងទៀតខ្លាំងជាងមុន)

ក៖ ជាហើយ លាប់ឡើងវិញម្តងទៀត!

ខ៖ ជាហើយ លាប់ឡើងវិញមើលអត់ជា។

ក៖ ស្លាប់ដែលទៅចឹង! ហើយអញ្ចឹងកូនរបស់អ៊ុំស្រីដែលបានស្លាប់នឹង ប្រុសទាំងពីរមែនទេ អ៊ុំស្រី?

ខ៖ ប្រុសម្នាក់ ហើយស្រីម្នាក់។

ក៖ ហើយអញ្ចឹង សំរាប់កូនបីនាក់ដែលនៅរស់នឹង សព្វថ្ងៃនេះគាត់ធ្វើការងារអ្វីដែរ អ៊ុំស្រី?

ខ៖ កូនបីនាក់នឹងម៉ែវាទៅរកស៊ីនៅស្រុកថៃប៉ុន្មានឆ្នាំហើយ។

ក៖ អញ្ចឹងកូនអ៊ុំស្រីទាំងបីនាក់ទៅថៃទាំងអស់គ្នា?

ខ៖ អត់ទេ កូនបងនៅភូមិក្រពើសា មុខរបររកស៊ីធ្វើផ្ទះអោយគេ ដើរធ្វើផ្ទះអោយគេ។

ក៖ ហើយអញ្ចឹង កូនអ៊ុំស្រីដែលទៅធ្វើការនៅថៃនឹង តើគាត់ជាកូនទីប៉ុន្មានដែរ?

ខ៖ កូនទីបី។ ហើយកូនទីពីរនឹងនៅភូមិក្បាលអូរនឹងក៏ធ្វើជាងផ្ទះនឹងគេដែរ ធ្វើតែរបរតែអញ្ចឹង គ្មានរបរអីនឹងគេទេ។

ក៖ អញ្ចឹងមានន័យថាពីរនាក់នៅភូមិក្រពើសាមួយ ហើយនៅភូមិក្បាលអូរមួយ ធ្វើជាជាងផ្ទះ ហើយម្នាក់ទៀតទៅថៃមួយគ្រួសារទៅទាំងអស់។

ខ៖ កូនខ្ញុំស្រីនឹងទៅតែម្នាក់ឯងទេព្រោះអីវាលែងគ្នាជាមួយប្តីវាហើយ។

ក៖ អូ! កូនអ៊ុំស្រីទៅតែម្នាក់ឯងទេ គាត់លែងគ្នាជាមួយប្តីគាត់ហើយ។

ខ៖ លែងគ្នាទៅតែម្នាក់ឯងទេ គ្នាកំសត់វេទនាណាស់អាណិតកូនណាស់ ប៉ុន្តែក្រហើយចេះដែលដើររកស៊ីទៅ។

ក៖​ ហើយអញ្ចឹង តើអ៊ុំស្រីធ្លាប់មានអនុស្សាវរីយ៍អ្វីជាមួយកូនទេ អ៊ុំស្រី? ដូចជាធ្លាប់ធ្វើអ្វីសប្បាយៗជាមួយកូន ធ្លាប់មានទេអ៊ុំស្រី?

ខ៖ ធ្លាប់មានតើ ធ្លាប់មានបងប្អូនមកជុំគ្នារាប់អានគ្នាចឹងទៅ​ ហើយវានឹងគេរាប់អានច្រើនណាស់ ព្រោះអីគេអាណិតវា គេស្រឡាញ់វាណាស់។

ក៖ ហើយអញ្ចឹង តើអ៊ុំស្រីចេះអាននឹងសរសេរអក្សរខ្មែរទ អ៊ុំស្រី?

ខ៖ ខ្ញុំរៀនដែរ តែខ្ញុំមិនសូវចេះទេ ចេះដែរតែមិនចេះសរសេរទេ។

ក៖ អូ! អញ្ចឹងអ៊ុំស្រីបានរៀនដែរ!

ខ៖ ខ្ញុំបានរៀនបន្តិចបន្តួច។

ក៖ ហើយអញ្ចឹង តើអ៊ុំស្រីបានរៀនដល់ថ្នាំទីប៉ុន្មានដែរ អ៊ុំស្រី?

ខ៖ ខ្ញុំរៀលដល់ពីដើមគេហៅថ្នាក់ទីដប់ចាស់។

ក៖ ហើយអញ្ចឹងបានន័យថាថ្នាក់ទី៣សម័យឥឡូវ។

ខ៖ ហ្នឹងហើយសម័យឥឡូវថ្នាក់ទីបី។

ក៖ ហើយអញ្ចឹង កាលដែលអ៊ុំស្រីរៀននឹង តើអ៊ុំស្រីរៀននៅសាលាណាដែរ អ៊ុំស្រី?

ខ៖ ខ្ញុំរៀននៅសាលារៀនវត្តដំរិលយើងនឹង។

ក៖ សាលាវត្តដំរិលនឹង ឈ្មោះសាលាអីគេ សាលាបឋមសិក្សាដំរិល ឬមួយយ៉ាងម៉េចដែរអ៊ុំស្រី?

ខ៖ ហ្នឹងហើយ សាលានឹងហើយ។ កាលនឹងលោកបង្រៀនគេមិនទាន់មានគ្រូទេ គ្រូលោកទេអ្នកបង្រៀននឹងនោះ។

ក៖ ហើយអញ្ចឹង តើអ៊ុំស្រីធ្លាប់មានមិត្តភក្តិស្និតស្នាលដែលធំធាត់មកជាមួយគ្នាទេ អ៊ុំស្រី?

ខ៖ អត់មានទេ​ មិនដែលមានមិត្តភក្តិផង។

ក៖ អូ! អ្នកមីងមិនដែលមានមិត្តភក្តិផង! ហើយអញ្ចឹង តើអ៊ុំស្រីមានធ្វើស្រែចំការទេរាល់ថ្ងៃនឹង?

ខ៖​ ខ្ញុំធ្វើតែស្រែទេគ្មានចំការទេ ធ្វើស្រែតែបន្តិចបន្តួច។

ក៖ ហើយអញ្ចឹង ក្រៅពីធ្វើស្រែអ៊ុំស្រីមានធ្វើអ្វីដើម្បីចិញ្ចឹមជីវិតទេ អ៊ុំស្រី?

ខ៖ គ្មានធ្វើអីទេអាវ៉ាអើយ រួចពីធ្វើស្រែនៅផ្ទះចឹង បើមានពេលទំនេរហើយរៀងស្រួលខ្លួន ទៅស៊ីឈ្មួលគេមួយថ្ងៃពីរទៅ។

ក៖ ស៊ីឈ្នួលធ្វើអ្វីដែរអ៊ុំស្រី?

ខ៖ ខែនឹងស៊ីឈ្នួលដកស្ទូង លក់វេរអោយគេស្ទូង តែឆ្នាំនេះយាយទៅលែងកើតហើយចាស់ហើយ ទៅលែងរួចហើយខ្លាចដូល ជម្ងឺច្រើនពេកឧស្សាហ៍តែវិលមុខ។

ក៖ ហើយអញ្ចឹង សំរាប់អ៊ុំស្រីគិតថា ជីវិតរបស់អ៊ុំស្រីតាំងពីក្មេងមកដល់ឥឡូវនឹងមានការផ្លាស់ប្តូរទេ អ៊ុំស្រី?

ខ៖ ផ្លាស់ប្តូរច្រើនណាស់ ពីក្មេងវាមិនសូវអីទេ តែមកឥឡូវងាកឈឺៗ។

ក៖ តែសំរាប់ជីវិតរបស់អ៊ុំស្រី​ ពីមុខជួបជាមួយការលំបាក ហើយចុះឥលូវនេះជួបជាមួយការលំបាកដែរ ឬមួយយ៉ាងម៉េចដែរ អ៊ុំស្រី?

ខ៖ លំបាកមួយចប់អាវ៉ាអើយ បើតាមនិយាយយាយលំបាកចប់ពីដើមមកដល់ឥឡូវមិនទាន់មានពេលស្រួលនឹងគេទេ។ គិតសព្វគ្រប់គិតយូរៗទៅឡើងឈាម។

ក៖ ហើយអញ្ចឹង តើមានម្ហូបណាដែលអ៊ុំស្រីចូលចិត្តហូបជាងគេទេ អ៊ុំស្រី?

ខ៖ គ្មានម្ហូបណាទេអាវ៉ាអើយ ស្អីក៏ហូបដែលរាល់ថ្ងៃនឹង ស្អីក៏ហូបដែរ ជួនណាគ្មានស្អីទៅជញ្ចាំងប្រហុក ហូបអីផ្តេសផ្តាសអោយតែរួចមួយថ្ងៃៗ។

ក៖ អូ! អញ្ចឹងម្ហូបអីក៏អ៊ុំស្រីហូបបានដែរ! ហើយអញ្ចឹង សំរាប់ល្បែងប្រជាប្រិយខ្មែរ ដូចជាបោះឈូង បោះអង្គញ់ ទាញព្រ័ត្រអី តើអ៊ុំស្រីចូលចិត្តលេងទេ កាលអ៊ុំស្រីនៅក្មេងៗ ?

ខ៖ កាលនៅក្មេងថីមិនលេង តែមកដល់ឥឡូវទៅលែងរួចហើយ។

ក៖ ទៅលែងរួចហើយអ៊ុំស្រី។ តែអ៊ុំស្រីចូលចិត្តលេងទេ កាលអ៊ុំស្រីនៅក្មេងៗ?

ខ៖ ពេលក្មេងៗចូលចិត្តលេង ពីដើមត្រង់នឹងវាលខែចូលឆ្នាំមកលេងតែត្រង់នឹង។

ក៖ ហើយអញ្ចឹង តើអ៊ុំស្រីចូលចិត្តលេងល្បែងអីជាងគេ?

ខ៖​ កាលនឹងលេងបោះអង្គញ់ លាក់កន្សែង ។

ក៖ អញ្ចឹងចូលចិត្តលេងទាំងអស់។

ខ៖ ចេះតែលេងទៅនៅក្មេងៗ។

ក៖ ហើយអញ្ចឹង មានបទចម្រៀងណាដែលអ៊ុំស្រីចូលចិត្តស្តាប់ ហើយរៀនច្រៀងតាមតាំងពីក្មេងរហូតមកដល់ឥឡូវទេ អ៊ុំស្រី?

ខ៖ ពីដើមរៀនច្រៀងតាមដែរ​ តែឥឡូវទៅលែងរួចហើយ។

ក៖ ហ្នឹងហើយ! តែមានបទចម្រៀងដែលរៀនច្រៀងតាមមែនទេ?

ខ៖​ ចម្រៀងពីដើមច្រៀងលេងជាមួយក្មេងៗ តែឥឡូវលែងច្រៀងហើយ ចាស់ហើយ។

ក៖​ ហើយអញ្ចឹង នៅក្នុងក្រុមគ្រួសាររបស់អ៊ុំស្រី មាននរណាម្នាក់ដែលគាត់ចេះលេងឧបករណ៍ភ្លេងដែរឬទេ អ៊ុំស្រី?

ខ៖ គ្មានទេអាវ៉ាអើយ។

ក៖ ហើយអញ្ចឹង សំរាប់ផ្ទះអ៊ុំស្រីកាលនៅក្មេងៗ ជាផ្ទះលក្ខណៈយ៉ាងម៉េចដែរអ៊ុំស្រី ផ្ទះខ្ពស់ឬមួយផ្ទះទាបដែរអ៊ុំស្រី?

ខ៖ ពីដើមអាវ៉ាអើយ និយាយពីរឿងផ្ទះវិញយាយនៅនឹងដីទេព្រោះក្រណាស់មួយក្រុមគ្រួសារ។

ក៖ អត់មានផ្ទះនៅ អ៊ុំស្រី?

ខ៖​ គ្មានផ្ទះនៅទេ នៅផ្ទះទាបជណ្តើរពីរកាំលូនចូលនឹង គ្មានទេខ្ញុំពិបាកណាស់ និយាយពីប្រវត្តិពីដើមលែងនិយាយហើយ។

ក៖​ ហើយអញ្ចឹង ផ្ទះនឹងនរណាគេអ្នកធ្វើដែរ អ៊ុំស្រី?

ខ៖ ផ្ទះនឹងកូនខ្ញុំអាប្រុសនឹងវាដឹងថាផ្ទះគេលក់នៅភូមិច័ន្ទទុំ ហើយវាអោយខ្ញុំទៅទិញ វាអោយខ្ញុំរកលុយទៅទិញហើយខ្ញុំអត់មានលុយមួយរៀលទេអាវ៉ាអើយ សុខចិត្តប្រចាំដីអោយគេយកលុយសែសិបប្រាំម៉ឺនទៅទិញផ្ទះនឹង ទៅប្រចាំដីអោយគេអាវ៉ាអើយ គ្មានលុយទេ ទំរាំបានលុយលួសដីពីគេវិញចង់ស្លាប់ហើយអាវ៉ាអើយ។

ក៖ ហើយពេលយកផ្ទះនឹងមក តើអ៊ុំស្រីបានធ្វើវាដោយខ្លួនឯង ឬមួយអ៊ុំស្រីបានជួលគេអោយធ្វើ អោយ?

ខ៖ យកមកកូនខ្ញុំអ្នកធ្វើអោយ។

ក៖ អូ! កូនអ៊ុំស្រីគាត់ចេះជាងស្រាប់ ចឹងគាត់អ្នកធ្វើអោយ។

ខ៖ យកមកគ្រាន់តែសូកអានុកអានងស្រាប់ៗ មានផ្ទះថ្មីឯណា ផ្ទះចាស់គេនៅពុកអស់ហើយ ឥលូវក៏ពុកអស់ដែរអាវ៉ាអើយ នៅមិនកើតទេតែចេះតែទ្រាំថាអោយវារួចឆ្នាំនឹងរើចោលហើយធ្វើទាមនៅនឹងដីហើយ។

ក៖ ហើយអញ្ចឹង សំរាប់អ៊ុំស្រី​ តើអ៊ុំស្រីមានជំនាញដែលបន្តវេនពីក្រុមគ្រួសារទេ​ ដូចជា វេញវល្លិ៍ផ្តៅ ឬធ្វើស្ករត្នោត ឬត្បាញហូលផាមួងអីណាអ៊ុំស្រី?

ខ៖ អត់មានទេ អត់ចេះទេ។

ក៖ ហើយអញ្ចឹង អ៊ុំស្រីធ្លាប់មានពេលវេលាដែលអ៊ុំស្រីគិតថាលំបាកជាងគេនៅក្នុងជីវិតទេអ៊ុំស្រី?

ខ៖ មានពេលពិបាកគិតរាល់តែថ្ងៃនឹងអាវ៉ាអើយ ក្នុងជីវិតនឹងពិបាកថាគ្មាននរណាពិបាកដល់ មានតែយាយទេពិបាកជាងគេ វេទនាណាស់ខ្ញុំ។

ក៖ ពេលដែលលំបាកជាងគេនឹង ពេលណាដែលអ៊ុំស្រី ពេលសម័យសង្រ្គាម ឬពេលដែលយើងមានទុក្ខលំបាកអីគេដែរអ៊ុំស្រី?

ខ៖ ពិបាកទល់តែឥលូវនឹងគ្មានពេលណាអោយធូរស្បើយចិត្ត មានបាននឹងគេចឹងវាធូររីករាយនឹងគេគ្មានទេ នៅតែពិបាករហូត ទុក្ខរហូត គ្មានដែរសប្បាយចិត្តនឹងគេទេ បើមាននឹងគេទៅសប្បាយចិត្តនឹងគេ តែយើងក្រងាកនេះខ្វះងាកនោះខ្វះពិបាកណាស់។

ក៖ ហើយអញ្ចឹង សំរាប់អ៊ុំស្រី តើអ៊ុំស្រីធ្លាប់មានបទពិសោធន៍ល្អៗទេ ដូចជារៀបការកូន ឬក៏បុណ្យទាន ធ្លាប់មានទេអ៊ុំស្រី?

ខ៖ បុណ្យទានយាយមិនដែលបានធ្វើទេ តែបើរៀបការចៅយាយទើបតែរៀបការហើយប្រាំងមិញ (ប្រាំងមិញ មានន័យថាឆ្នាំមុន)ចៅមួយនឹង។

ក៖ ពេលរៀបការចៅចឹង អ៊ុំស្រីគិតថាសប្បាយនៅក្នុងចិត្តទេអ៊ុំស្រី?

ខ៖ អាវ៉ាអើយគ្មានសប្បាយទេ សប្បាយយ៉ាងម៉េច រៀបការហើយខាតមិនចេះតិច ជំពាក់គេមកដល់ឥឡូវនឹង។

ក៖ ហើយអញ្ចឹង ធ្វើច្រើនបានខាតច្រើនម្លឹង?

ខ៖ ធ្វើម្ភៃតុអាវ៉ាអើយប៉ុន្តែភ្ញៀវគេមកមិនអស់។

ក៖​ ហើយអញ្ចឹងកាលដែលនៅក្មេងៗ តើអ៊ុំស្រីធ្លាប់មានក្តីសង្ឃឹមថាពេលធំឡើងចង់ធ្វើអ្វីមួយទេ អ៊ុំស្រី?

ខ៖ ចេះតែមានហើយអាវ៉ាអើយ ចង់ធ្វើហើយតែមិនដែលបានទៅធ្វើអីនឹងគេទេ ចេញមិនរួចទេ។

ក៖ កាលក្មេងៗអ៊ុំស្រីចង់ធ្វើអ្វីដែរពេលធំឡើង?

ខ៖ ពីដើមចង់ទៅធ្វើការតាមគេតាមឯង នៅស្រុកគេស្រុកឯងតែមិនដែលបានទៅណាទេចេញមិនរួចទេ។

ក៖ ជាចុងក្រោយបើសិនជាអ៊ុំស្រីចង់ផ្តាំផ្ញើរទៅកូនចៅជំនាន់ក្រោយ តើអ៊ុំស្រីនឹងផ្តាំផ្ញើរអោយពួកគេធ្វើអ្វីខ្លះដែរ អ៊ុំស្រី?

ខ៖ គ្រាន់តែផ្តាំផ្ញើរថា បើអត់ពីខ្ញុំទៅកុំអោយធ្វើរឿងអីដែលមិនល្អកុំអោយវាពិបាក មានរឿងមានរ៉ាវ សព្វថ្ងៃនេះប្រដៅតែកូនចៅកុំអោយតាមគេតាមឯងទៅជក់ថ្នាំជក់អីយាយភ័យណាស់ ជៀសអោយផុតកុំប្រព្រឹត្តពិបាកវេទនាណាស់។

ក៖ ហើយអញ្ចឹង អរគុណច្រើនហើយអ៊ុំស្រីសំរាប់ពេលវេលាអ៊ុំស្រីអនុញ្ញាតិអោយខ្ញុំសម្ភាសន៍ពីប្រវត្តិរបស់អ៊ុំស្រីអញ្ចឹងណា ហើយខ្ញុំចុងក្រោយមានតែជូនពរអ៊ុំស្រី សូមអោយមានសុខភាពល្អ សូមអោយអ៊ុំស្រីមានប្រាជ្ញាវាងវៃ ហើយមានសុភមង្គលនៅក្នុងក្រុមគ្រួសារ ហើយក៍សូមជូនពរដល់កូនចៅអ៊ុំស្រីផងដែរថា កូនចៅអ៊ុំស្រីមានសុខភាពល្អ មានប្រាជ្ញាវាងវៃ មានកំលាំងមាំមួន ជៀសពីជម្ងឺទាំងឡាយ ហើយថាគាត់នឹងជោគជ័យគ្រប់មុខរបរ មិនថាកូនស្រីនៅប្រទេសថៃ និងមិនថាជាកូនដែលធ្វើជាជាងផ្ទះ អោយគាត់រីកចំរើននៅក្នុងមុខរបររកស៊ីគាត់ដើម្បីគាត់មានលទ្ធភាពមកជួយសំរាលបន្ទុកគ្រួសារអ៊ុំស្រីផងដែរ។ អញ្ចឹងអរគុណច្រើនអ៊ុំស្រី។

សង្ខេប៖ អ៊ុំស្រីយ៉ន់ អេង គាត់មានអាយុចិតសិបពីរឆ្នាំ គាត់បានកើតនៅភូមិផ្នត់ដំរីខាងត្បូង ឃុំដំរិល ស្រុកអូររាំងឪ ខេត្តត្បូងឃ្មុំ គាត់មានបងប្អូនប្រាំមួយនាក់តែបានស្លាប់អស់បីនាក់ហើយនៅសល់តែបីនាក់ទេ។ ហើយគាត់ជាស្រ្តីមេម៉ាយចិញ្ចឹមកូនបីនាក់ដោយសារពេលដែលត្រឡប់ពីជំនាន់ពលពតមកវិញប្តីរបស់គាត់មានប្រពន្ធមួយទៀតហើយបានទៅចោលគាត់។ គាត់បានចិញ្ចឹមកូនតែម្នាក់ឯងហើយបានរៀបការអោយកូនគាត់មានប្តីប្រពន្ធអស់ហើយ ហើយមានដល់ចៅទៀត។ ក្នុងជីវិតរបស់គាត់មានការលំបាកខ្លាំងណាស់ ហើយមកដល់សព្វថ្ងៃនេះគាត់នៅតែមានការលំបាកមិនទាន់មានពេលដែលសប្បាយទេ តែគាត់ពិតជាមានការតស៊ូនៅក្នុងជីវិតខ្លាំងណាស់។